b'\n_START_ARTICLE_\nAkademija znanosti \xc4\x8ce\xc5\xa1ke republike\n_START_PARAGRAPH_\nAkademija znanosti \xc4\x8ce\xc5\xa1ke republike (\xc4\x8de\xc5\xa1ko Akademie v\xc4\x9bd \xc4\x8cesk\xc3\xa9 republiky, okraj\xc5\xa1ano AV \xc4\x8cR) je narodna akademija s sede\xc5\xbeem v Pragi in poleg univerz vodilna javna znanstvenoraziskovalna ustanova na \xc4\x8ce\xc5\xa1kem. V sedanji obliki obstaja od leta 1992, kot naslednica \xc4\x8ce\xc5\xa1koslova\xc5\xa1ke akademije znanosti._NEWLINE_Organizirana je v tri odseke \xe2\x80\x93 Odsek za matematiko, fiziko in vede o Zemlji, Odsek za kemijo in vede o \xc5\xbeivljenju ter Odsek za humanistiko in dru\xc5\xbeboslovje. Zdru\xc5\xbeuje skupno 57 in\xc5\xa1titutov na teh podro\xc4\x8djih, v sklopu katerih poteka raziskovalno delo, ve\xc4\x8dina ima sede\xc5\xbe v Pragi, ostali pa drugod po dr\xc5\xbeavi. Okrog 4300 zaposlenih raziskovalcev se ukvarja s temeljnimi in uporabnimi raziskavami, delujejo pa tudi kot svetovalci za vladno politiko v znanosti in sodelujejo z univerzami kot zunanji predavatelji ali mentorji \xc5\xa1tudentov. Poleg tega se akademija ukvarja z znanstvenim in poljudnim zalo\xc5\xbeni\xc5\xa1tvom, prek lastne zalo\xc5\xbeni\xc5\xa1ke hi\xc5\xa1e Academia._NEWLINE_Pomembne odlo\xc4\x8ditve o akademiji sprejema akademski zbor, izvr\xc5\xa1no vlogo ima akademski svet na \xc4\x8delu s predsednikom, o znanstveni usmeritvi pa odlo\xc4\x8da znanstveni svet. Trenutni predsednik je fizikalni kemik Ji\xc5\x99\xc3\xad Draho\xc5\xa1 (z mandatom do leta 2017).\n_START_SECTION_\nZgodovina\n_START_PARAGRAPH_\nPrvi predhodnik dana\xc5\xa1nje akademije je bilo Zasebno dru\xc5\xa1tvo \xc4\x8de\xc5\xa1kih de\xc5\xbeel za razvoj matematike, domovinske zgodovine in naravoslovja, ustanovljeno leta 1770. Leta 1784 je bil ustanovljen neposredni predhodnik, Kraljevo \xc4\x8de\xc5\xa1ko dru\xc5\xa1tvo u\xc4\x8denjakov, najstarej\xc5\xa1a tovrstna organizacija v Habsbur\xc5\xa1ki monarhiji. Koncept akademije kot krovne organizacije za raziskovalne in\xc5\xa1titute je zasnoval biolog Jan Evangelista Purkyn\xc4\x9b med letoma 1861 in 1863._NEWLINE_Na pobudo arhitekta in mecena Josefa Hl\xc3\xa1vke je bila leta 1890 z dekretom cesarja Franca Jo\xc5\xbeefa ustanovljena \xc4\x8ce\xc5\xa1ka akademija znanosti, knji\xc5\xbeevnosti in umetnosti cesarja Franca Jo\xc5\xbeefa. Ta je privabila nekatere vodilne u\xc4\x8denjake v de\xc5\xbeeli in se uveljavila z vplivnimi publikacijami. V prvi polovici 20. stoletja sta se \xc4\x8ce\xc5\xa1ka in Slova\xc5\xa1ka zdru\xc5\xbeili v \xc4\x8ce\xc5\xa1koslova\xc5\xa1ko. Sledilo je te\xc5\xbeavno obdobje pred in med drugo svetovno vojno, leta 1948 pa je oblast prevzela Komunisti\xc4\x8dna partija, ki je uvedla sovjetski model upravljanja. \xc5\xa0tiri leta kasneje je bila ustanovljena \xc4\x8ce\xc5\xa1koslova\xc5\xa1ka akademija znanosti, ki ji je kljub dr\xc5\xbeavni kontroli uspelo ohraniti del programa temeljnih raziskav._NEWLINE_Po \xc5\xbeametni revoluciji leta 1989 je ustanova spet pridobila polno avtonomijo. Akademijo je v sedanji obliki ustanovil \xc4\x8ce\xc5\xa1ki narodni svet leta 1992, tik pred razpadom \xc4\x8ce\xc5\xa1koslova\xc5\xa1ke.'